
საქართველოს მთავრობის
განკარგულება №75
2010 წლის 27 იანვარი
ქ. თბილისი
„ნახშირღელე-ნავენახევის საავტომობილო გზის მიმდინარე შეკეთებისა და სარეაბილიტაციო სამუშაოების განხორციელების შესახებ“ საქართველოს მთავრობის 2009 წლის 8 ივლისის №491 განკარგულებაში ცვლილებისა და დამატების შეტანის თაობაზე
საქართველოს ზოგადი ადმინისტრაციული კოდექსის 63-ე მუხლის შესაბამისად, „ნახშირღელე-ნავენახევის საავტომობილო გზის მიმდინარე შეკეთებისა და სარეაბილიტაციო სამუშაოების განხორციელების შესახებ“ საქართველოს მთავრობის 2009 წლის 8 ივლისის №491 განკარგულებაში შეტანილ იქნეს შემდეგი ცვლილება და დამატება:
1. განკარგულების მე-2 პუნქტი ჩამოყალიბდეს შემდეგი რედაქციით:
„2. საქართველოს ფინანსთა და საქართველოს რეგიონული განვითარებისა და ინფრასტრუქტურის სამინისტროებმა 2010-2011 წლების სახელმწიფო ბიუჯეტის ფორმირებისას გაითვალისწინონ საჭირო სახსრების გამოყოფა ნახშირღელე-ნავენახევის საავტომობილო გზის სარეაბილიტაციო სამუშაოების ჩასატარებლად.“. 
2. განკარგულებას დაემატოს შემდეგი შინაარსის მე-3 პუნქტი:
„3. საქართველოს რეგიონული განვითარებისა და ინფრასტრუქტურის სამინისტროს სახელმწიფო საქვეუწყებო დაწესებულებამ – საქართველოს საავტომობილო გზების დეპარტამენტმა:
ა) 2010-2011 წლებში უზრუნველყოს ნახშირღელე-ნავენახევის საავტომობილო გზის სარეაბილიტაციო სამუშაოების ჩატარება;
ბ) 2010 წელს დაგეგმილ სამუშაოთა დაფინანსება განახორციელოს „საქართველოს 2010 წლის სახელმწიფო ბიუჯეტის შესახებ“ საქართველოს კანონით საქართველოს საავტომობილო გზების დეპარტამენტისათვის  „გზების პერიოდული შეკეთების და რეაბილიტაციის“ მუხლით (ორგანიზაციული კოდი – 25 04 01 02 01) განსაზღვრული ასიგნებებიდან;
გ) მიმდინარე წელს შესასრულებელი სარეაბილიტაციო სამუშაოებისათვის დამატებითი თანხების საჭიროების შემთხვევაში, საქართველოს ფინანსთა სამინისტროს წარუდგინოს შესაბამისი წინადადებები „საქართველოს 2010 წლის სახელმწიფო ბიუჯეტის შესახებ“ საქართველოს კანონში ცვლილებების შეტანის დროს დამატებითი ასიგნებების გამოყოფის თაობაზე.“.   

